P6_TA(2004)0060

Κλιματικές αλλαγές

Ψήφισμα του Ευρωπαϊκού Κοινοβουλίου σχετικά με τη στρατηγική της ΕΕ για τη Διάσκεψη του Μπουένος Άιρες με θέμα την αλλαγή του κλίματος (COΡ-10)

Το Ευρωπαϊκό Κοινοβούλιο,

- έχοντας υπόψη το Πρωτόκολλο του Κιότο που επισυνάπτεται στη σύμβαση πλαίσιο των Ηνωμένων Εθνών για τις κλιματικές μεταβολές (UNFCCC) του Δεκεμβρίου 1997, τις διαδικασίες εφαρμογής για την εκτέλεσή του που είχαν εγκριθεί στις διασκέψεις της Βόννης (Ιούλιος 2001), Μαρακές (Νοέμβριος 2001), Νέο Δελχί (Νοέμβριος 2002) και Μιλάνο (Δεκέμβριος 2003) και την επικείμενη Δέκατη Διάσκεψη των Μερών (COΡ-10) που θα διεξαχθεί στο Μπουένος Άιρες (Αργεντινή) μεταξύ 6 και 17 Δεκεμβρίου 2004,

- έχοντας υπόψη το από 25 Σεπτεμβρίου 2002 ψήφισμά του σχετικά με την ανακοίνωση της Επιτροπής με θέμα την ενεργοποίηση της πρώτης φάσης του ευρωπαϊκού προγράμματος για την αλλαγή του κλίματος [1],

- έχοντας υπόψη τις προφορικές ερωτήσεις Ο-0049/04 και Ο-0050/04 της Επιτροπής Περιβάλλοντος, Δημόσιας Υγείας και Ασφάλειας των Τροφίμων σύμφωνα με το άρθρο 108 του κανονισμού του και έχοντας υπόψη τη δήλωση του Συμβουλίου και της Επιτροπής,

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι το Πρωτόκολλο του Κιότο επικυρώθηκε από την Ευρωπαϊκή Κοινότητα στις 31 Μαΐου 2002 καθώς και από τα κράτη μέλη της και λαμβάνοντας υπόψη ότι το Ευρωπαϊκό Κοινοβούλιο και το Συμβούλιο θέσπισαν τις νομοθετικές πράξεις [2] που απαιτούνται για την εκτέλεση των διατάξεων του Πρωτοκόλλου του Κιότο εντός της Ευρωπαϊκής Κοινότητας, στέλνοντας με τον τρόπο αυτό ισχυρό πολιτικό μήνυμα σχετικά με την προσήλωσή τους στην εξέταση του ζητήματος της αλλαγής του κλίματος,

Β. λαμβάνοντας υπόψη ότι το Πρωτόκολλο του Κιότο έχει πλέον επικυρωθεί από 126 χώρες που ευθύνονται για το 44,2 % των εκπομπών αερίων του φαινομένου του θερμοκηπίου· λαμβάνοντας υπόψη πάντως ότι το Πρωτόκολλο θα τεθεί σε ισχύ μόνον όταν επικυρωθεί από χώρες που ευθύνονται για τουλάχιστον 55 % του συνόλου των αερίων αυτών,

Γ. λαμβάνοντας υπόψη ότι το Ευρωπαϊκό Κοινοβούλιο και το Συμβούλιο εξέδωσαν στις 13 Οκτωβρίου 2003 την οδηγία 2003/87/ΕΚ, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας [3], και ότι το σημαντικό αυτό βήμα επικυρώνει την πολιτική δέσμευση της ΕΕ και των μελών της να επικεντρώσουν το ενδιαφέρον τους σε βιώσιμες εσωτερικές δράσεις και να ενθαρρύνουν τα άλλα μέρη να ακολουθήσουν το παράδειγμά τους,

Δ. λαμβάνοντας υπόψη ότι το Πρωτόκολλο του Κιότο αποτελεί απλώς την πρώτη πρωτοβουλία που ανέλαβε η διεθνής κοινότητα για την καταπολέμηση της αλλαγής του κλίματος και ότι τούτο δεν σημαίνει ότι πρέπει να υποβιβασθούν τα άλλα μέτρα με σκοπό τη μείωση των εκπομπών αερίων του φαινομένου του θερμοκηπίου τα οποία μπορεί να λαμβάνονται σε εθνικό επίπεδο· αντιθέτως πρέπει να θεωρούνται συμπληρωματικά,

1. προτρέπει την Ευρωπαϊκή Ένωση να διατηρήσει τον ηγετικό ρόλο της στις διαπραγματεύσεις στη Διάσκεψη COΡ-10 στο Μπουένος Άιρες·

2. πιστεύει ότι η COΡ-10 αποτελεί όχι μόνον καλή ευκαιρία για να συνεχισθεί η εφαρμογή των αποφάσεων που ελήφθησαν σε προηγούμενες διασκέψεις των μερών και ιδιαίτερα στη Βόννη, στο Μαρακές, στο Νέο Δελχί και στο Μιλάνο, σχετικά με την εκτέλεση του Πρωτοκόλλου του Κιότο αλλά και για να ξεκινήσει ευρεία συζήτηση σχετικά με τα κύρια ζητήματα της δεύτερης περιόδου δέσμευσης με σκοπό την επίτευξη του στόχου της ΕΕ να μην υπερβεί η αύξηση της μέσης πλανητικής θερμοκρασίας τους +2oC σε σχέση με τα προβιομηχανικά επίπεδα· επαναλαμβάνει την άποψή του ότι μακροπρόθεσμα πρέπει να εφαρμοστεί η αρχή των ίσων δικαιωμάτων ανά κάτοικο του πλανήτη·

3. προτρέπει την Ευρωπαϊκή Ένωση και όλα τα άλλα μέρη της UNFCCC να συνεχίσουν τις συζητήσεις που ξεκίνησαν στο Μιλάνο με σκοπό να ενσωματωθούν οι εκπομπές από διεθνή αεροσκάφη και πλοία στους στόχους μείωσης των εκπομπών της δεύτερης περιόδου δέσμευσης από το 2012 και μετά· προτρέπει την ΕΕ και όλα τα υπόλοιπα μέρη της UNFCCC να παρακολουθούν επίσης σε μεμονωμένη βάση τις εκπομπές από τις μεταφορές και να αναπτύξουν ενδεχομένως το δικό τους πρωτόκολλο για αυτές τις εκπομπές·

4. χαιρετίζει την πρόσφατη απόφαση της Ρωσικής Ομοσπονδίας να επικυρώσει το Πρωτόκολλο του Κιότο, γεγονός που καθιστά δυνατή τη θέση του σε ισχύ·

5. καλεί, εν τω μεταξύ, τις χώρες που δεν επικύρωσαν το Πρωτόκολλο του Κιότο να το πράξουν το συντομότερο δυνατόν· καλεί την κυβέρνηση των ΗΠΑ να επανεξετάσει την απόφασή της να μη συμμετάσχει·

6. παροτρύνει την Ευρωπαϊκή Επιτροπή και τα κράτη μέλη να τονίσουν την ανάγκη προστασίας του κλίματος στο πλαίσιο του διαλόγου τους με τους διεθνείς εταίρους και ιδίως τις Ηνωμένες Πολιτείες και τη Ρωσία και να τονίσουν ότι οι σχέσεις μεταξύ ΕΕ και τρίτων χωρών δεν είναι δυνατό να παραμείνουν αλώβητες, εάν δεν υιοθετηθεί εποικοδομητική στάση σχετικά με αυτό το ζήτημα·

7. πιστεύει ότι η αντιπροσωπεία της Ευρωπαϊκής Ένωσης παίζει σημαντικό ρόλο στις διαπραγματεύσεις αυτές για την αλλαγή του κλίματος και, επομένως, θεωρεί απαράδεκτο το γεγονός ότι τα μέλη της αντιπροσωπείας που προέρχονται από το Ευρωπαϊκό Κοινοβούλιο δεν μπόρεσαν να παραστούν στις συνεδριάσεις συντονισμού της Ευρωπαϊκής Ένωσης στην προηγούμενη διάσκεψη των μερών· ελπίζει ότι οι συμμετέχοντες από το Ευρωπαϊκό Κοινοβούλιο θα έχουν πρόσβαση στις συνεδριάσεις αυτές στο Μπουένος Άιρες, τουλάχιστον ως παρατηρητές, με ή χωρίς δικαίωμα λόγου·

8. λαμβάνει υπό σημείωση την τελευταία έκθεση του Ευρωπαϊκού Οργανισμού Περιβάλλοντος η οποία αναφέρει μεταξύ άλλων ότι η Ευρώπη θερμαίνεται ταχύτερα απ' ό,τι ο μέσος όρος του πλανήτη λόγω της αλλαγής του κλίματος· λαμβάνει γνώση της αλλαγής του κλίματος και της αύξησης της θερμοκρασίας στις αρκτικές περιοχές·

9. πιστεύει ότι η Ευρωπαϊκή Ένωση πρέπει να διπλασιάσει τις προσπάθειές της για να υλοποιήσει τους στόχους του Πρωτοκόλλου του Κιότο και να αποτελέσει παράδειγμα προς μίμηση για τα άλλα μέρη της Σύμβασης·

10. καλεί την ΕΕ και τα κράτη μέλη να επενδύσουν σε μέτρα που αποσκοπούν στην προσαρμογή στην αλλαγή του κλίματος και να διαθέσουν επαρκείς πόρους, ώστε οι αναπτυσσόμενες χώρες να μπορέσουν να χρηματοδοτήσουν την προσαρμογή τους·

11. τονίζει τον σημαντικό ρόλο τόσο των μέτρων ενίσχυσης της ενεργειακής απόδοσης (υπάρχει μεγάλο δυναμικό στην ΕΕ) όσο και των ανανεώσιμων πηγών ενέργειας σε αυτό το πλαίσιο και εγκρίνει την ανακοίνωση της Επιτροπής σχετικά με αυτό το ζήτημα (COM(2004)0366)· επισημαίνει κυρίως το δυναμικό της βιομάζας ως ουδέτερης ως προς το διοξείδιο του άνθρακα μορφής ενέργειας και καλεί την Επιτροπή να αξιολογήσει τα νομοθετικά μέτρα που αποσκοπούν στην προαγωγή της παραγωγής ενέργειας από βιομάζα·

12. καλεί τα κράτη μέλη που δεν ανέπτυξαν ακόμη εθνικά σχέδια κατανομής όπως προβλέπει η οδηγία περί συστήματος εμπορίας δικαιωμάτων εκπομπής να προβούν στις σχετικές ενέργειες το συντομότερο δυνατόν και να στηρίξουν αυτά τα σχέδια σε μεγαλόπνοους στόχους· παροτρύνει την Επιτροπή να προβεί αμέσως σε νομικές ενέργειες προς συμμόρφωση των κρατών μελών που δεν πληρούν τις απαιτήσεις της οδηγίας· καλεί την Επιτροπή να απορρίψει τα εθνικά σχέδια κατανομής που επιτρέπουν αδικαιολόγητα υψηλές εκπομπές διοξειδίου του άνθρακα·

13. επιμένει ότι δεν θα πρέπει να επιτραπούν αλλαγές στα εθνικά σχέδια κατανομής μετά την ημερομηνία εφαρμογής, δηλαδή την 1η Ιανουαρίου 2005·

14. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στις κυβερνήσεις και στα κοινοβούλια των κρατών μελών και στην γραμματεία της σύμβασης πλαισίου των Ηνωμένων Εθνών για τις κλιματικές μεταβολές, με το αίτημα να το διαβιβάσει σε όλες τις συμβαλλόμενες χώρες που δεν είναι μέλη της Ευρωπαϊκής Ένωσης.

[1] ΕΕ C 273 Ετης 14.11.2003, σ.172.

[2] Απόφαση αριθ. 280/2004/ΕΚ, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (ΕΕ L 49 της 19.2.2004, σ. 1) και οδηγία 2004/101/ΕΚ, της 27ης Οκτωβρίου 2004, για την τροποποίηση της οδηγίας 2003/87/ΕΚ σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας, όσον αφορά τους μηχανισμούς έργων του Πρωτοκόλλου του Κιότο (ΕΕ L 338 της 13.11.2004, σ. 18).

[3] ΕΕ L 275 της 25.10.2003, σ. 32.

--------------------------------------------------